Ego Guichardus, Dei gratia abbas Virziliacensis, totusque ejusdem loci conventus, notum facimus presentibus et futuris quod, nos, de communi assensu capituli nostri, concessimus excellentissime domine Blanche, regine, uxori bone memorie domini Ludovici, quondam regis Francorum, in vita sua plenariam societatem et beneficium ecclesie nostre, tam in capite quam in membris. Cum, autem, ipsam decedere contigerit, tantum faciemus pro ea quantum pro uno ex professis nostris: ita scilicet, quod, audito ejus obitu, statim missa sollempniter celebrabitur in conventu, et tricenarius fiet pro ea, et in eodem tricenario cotidie uni pauperi quotidiana refectio tribuetur. Habebit, etiam, a singulis monachis sacerdotibus tres missas; ab aliis qui sacerdotes non fuerint, unum psalterium a quocumque; a laïcis, singulis, centum quinquaginta Pater noster; et obitus ejus in regula conscribetur et anniversarium annuatim fiet, et centum pauperes, in die anniversarii, reficientur, sicut facere consuevimus anniversarium bone memorie comitis Girardi, ecclesie nostre fundatoris. Hoc, autem, domine B., regine, concessimus, quoniam ad nos cum maxima devotione accessit, et hoc ipsam a nobis humillime, in nostro capitulo postulavit. Indignum, autem, judicavimus pro ejus desiderio et devote humilitati in aliquo contraire; propterea, cartulam nostram ei super eodem tradidimus, sigillorum nostrorum caractere consignatam. Datum, Viziliaci, anno Domini Mº CCº XLº quarto, mense septembri.